এসব এখন আর চোখেই পড়ে না। গ্রাম-বাংলার অনেক খেলাধুলার নাম এ প্রজন্মের ছেলে-মেয়েরা জানেই না। এসব খেলার স্থলে এখন স্থান দখল করে নিয়েছে ক্রিকেটসহ অন্যান্য খেলা। গ্রামাঞ্চল এবং শহরগুলোতে আগে জমজমাটভাবে হা-ডু-ডু খেলার আয়োজন করা হতো। বিশেষ করে হা-ডু-ডু ও লাঠি খেলার জন্য এক থেকে দেড় মাস আগে থেকেই বিভিন্ন হাট-বাজারে ব্যাপক প্রচার-প্রচারণা চালানো হতো। খেলা দেখার জন্য দূর-দূরান্ত থেকে শত শত মানুষ ছুটে আসতো। এক জেলার খেলোয়াড়  অর্থের বিনিময়ে অন্য জেলায় খেলতে যেতো। একজন ভালো হা-ডু-ডু খেলোয়াড়ের কদর ছিল সমাজের সর্বস্তরের মানুষের কাছে। লাঠি খেলা এবং হা-ডু-ডুর মতো দাড়িয়াবান্দা ও গোল্লাছুট খেলাও এখন বিস্মৃতি হয়ে গেছে। গোটা উত্তরাঞ্চল ঘুরলেও এসব খেলা কোথাও চোখে পড়বে না। শহরের পাড়া-মহল্লার শিশুরা বাড়ির আঙ্গিনায় এক্কা-দোক্কা খেলায় মাতিয়ে রাখতো সকলকে। মহল্লার ফাঁকা স্থানগুলোতে কানামাছি, এক্কা-দোক্কাসহ আরও বেশকিছু খেলা চোখে পড়তো। বর্তমানে শহরের পাড়া-মহল্লায় ফাঁকা জায়গা পাওয়াই দুষ্কর। সময় পাল্টে যাওয়ার সাথে সাথে পাল্টে গেছে পাড়া-মহল্লার  পরিবেশও। সময়ের চাহিদা মিটাতে গিয়ে এসব খেলার স্থলে এখন এসেছে ভিডিও গেমসহ আধুনিক খেলাধুলা। যা ঘরে বসেই খেলা যায়। হারিয়ে যাওয়া এসব খেলা নিয়ে অনেক অভিভাবক এখনও তাদের সন্তানদের কাছে গল্প করে। বিভিন্ন পূজা-পার্বন ও মেলায় জাঁকজমকভাবে মোরগ অথবা ষাঁড়ের লড়াই অনুষ্ঠিত হতো। এ নিয়ে হাজার হাজার টাকা বাজিও ধরা হতো। এ অঞ্চলের শতবর্ষী কবি নুরুল ইসলাম কাব্য বিনোদ জানান, এসব খেলার সাথে নাড়ির সম্পর্ক রয়েছে। এসব খেলাধুলা বাঙালি জাতির ঐতিহ্য। অথচ গ্রামীণ খেলাধুলা ধরে রাখার জন্য সরকারি অথবা বেসরকারি পর্যায়ে তেমন কোনো উদ্যোগ গ্রহণ করা  হচ্ছে না।